“เสี่ยตัน” ซวยแล้ว! จ่อโดนปิดโรงแรม เหตุไร้ใบอนุญาต
“เสี่ยตัน” ซวยแล้ว! จ่อโดนปิดโรงแรม เหตุไร้ใบอนุญาต 
7 ต.ค. 2559

ผู้สื่อข่าวรายงานว่า วันนี้ (7 ต.ค.) นายศิริพงศ์ อำภา และนายปรีชา ศิรินาม ปลัดอำเภอเมืองเชียงใหม่ พร้อมด้วยเจ้าหน้าที่ตำรวจ สภ.ภูพิงคราชนิเวศน์, เจ้าหน้าที่ทหารร้อย.รส.ที่ 4 กองพันพัฒนาที่ 3 รวมทั้งกองร้อย อส.อ.เมืองเชียงใหม่ ที่ 2 ได้เข้าตรวจค้นโรงแรมอิสตินตัน บริเวณสี่แยกรินคำ ถนนห้วยแก้ว กลางเมืองเชียงใหม่ ของนายตัน ภาสกรนที หรือ “เสี่ยตัน” นักธุรกิจชื่อดัง
โดยพบว่าโรงแรมดังกล่าวเป็นอาคาร 7 ชั้น และใช้พื้นที่ชั้นที่ 2-4 เปิดเป็นห้องพักโรงแรมให้นักท่องเที่ยวเช่าแบบรายวัน ส่วนชั้น 5-7 เป็นคอนโดมิเนียม และขณะที่เจ้าหน้าที่เข้าตรวจสอบพบมีนักท่องเที่ยวเข้าพักจำนวนหลายห้อง แต่เมื่อตรวจสอบเอกสารที่เกี่ยวข้องพบว่า มีแต่สำเนาเอกสารการเสียภาษีป้ายออกเมื่อเดือนมีนาคม 2559 และสำเนาใบเสร็จรับเงินการเสียภาษีโรงเรือนและที่ดิน ลงวันที่ 10 มิถุนายน 2559 ออกโดยแขวงศรีวิชัย เทศบาลนครเชียงใหม่ แต่ไม่มีใบอนุญาตประกอบธุรกิจโรงแรม
ทั้งนี้ เจ้าหน้าที่จึงควบคุมตัว น.ส.จุฬาลักษณ์ มีอินทร์ถา อายุ 42 ปี ภูมิลำเนาหมู่ 15 ต.หินเหล้กไฟ อ.หัวหิน จ.ประจวบคีรีขันธ์ ผู้จัดการทั่วไปโรงแรมอิสตินตัน ส่งพนักงานสอบสวนสถานีตำรวจภูพิงค์ราชนิเวศน์ เชียงใหม่ ดำเนินคดีในข้อหาประกอบธุรกิจโรงแรมโดยไม่ได้รับอนุญาต แต่เบื้องต้นยังคงให้การปฏิเสธ
ด้าน นายศิริพงศ์ นำภา ปลัดอำเภอเมืองเชียงใหม่ เปิดเผยว่า ความผิดตามข้อหาดังกล่าวนี้จะมีโทษจำคุกไม่เกิน 1 ปี หรือปรับไม่เกิน 2 หมื่นบาท หรือทั้งจำทั้งปรับ และหากพบว่ามีความผิดตามคำสั่งศาลต้องหยุดให้บริการ หากมีการฝ่าฝืนมีโทษปรับวันละ 1 หมื่นบาท และต้องปรับย้อนหลังนับตั้งแต่วันที่เปิดให้บริการด้วย